user
কুয়াকাটা সমুদ্র সৈকতে ঘুরতে গিয়ে মাহি লক্ষ করল

সকালবেলায় সমুদ্রের পানি ফুলে উঠেছে এবং পানির ঢেউ এসে ভীষণভাবে তীরে আছড়ে পড়ছে। আবার বিকাল বেলায় পানি তীর থেকে অনেক দূরে সরে গেল। সে অবাক হয়ে ঘটনাটি বাবাকে বললে বাবা বললেন যে, এটা সমুদ্রের স্বাভাবিক ঘটনা। পৃথিবীর নিজস্ব গতির কারণে এরূপ ঘটনা ঘটেছে। আবার মাহির বন্ধু তিয়াস নভোথিয়েটারে গিয়ে একটি প্রামাণ্যচিত্র দেখে জানতে পারল যে, সৌরজগতের একটি উজ্জ্বল নক্ষত্র সকল গ্রহ ও উপগ্রহকে নিয়ন্ত্রণ করছে। উক্ত নক্ষত্রটি হলো সৌরজগতের প্রাণকেন্দ্র। নক্ষত্রটি থেকে আলো ও তাপ দ্বারা একটিমাত্র গ্রহে জীবজন্তু ও উদ্ভিদের উদ্ভব ঘটেছে। এই আলো ও তাপ কাজে লাগিয়ে গ্রহটি দিন দিন উন্নতি লাভ করছে।

মানুষের অর্থনৈতিক কর্মকাণ্ডের উপরে মাহির দেখা প্রক্রিয়ার বিশ্লেষণ করো।
assistant
উদ্দীপকে মাহির দেখা প্রাকৃতিক প্রক্রিয়াটি হলো সাগরের জোয়ার- ভাটা। মানুষের অর্থনৈতিক কর্মকান্ডের ওপর জোয়ার-ভাটার প্রত্যক্ষ ও পরোক্ষ প্রভাব রয়েছে।

দৈনিক দুইবার করে জোয়ার-ভাটা হওয়ার ফলে নদীর বয়ে আনা বর্জ্য সমুদ্রে গিয়ে পড়ে। ফলে নদীর পানি তুলনামূলকভাবে নির্মল থাকে। এ ছাড়া ভাটার টানে নদী মোহনায় পলি ও আবর্জনা জমতে পারে না। ফলে নদীমুখ নৌচলাচলের উপযোগী থাকে।

জোয়ার কৃষিকাজেও সহায়তা করে। অনেক সময় নদীর পাশে খাল খনন করে জোয়ারের পানি আটকে রেখে জমিতে সেচের ব্যবস্থা করা হয়। বিশ্বের বহু নদীতে ভাটার স্রোতকে কাজে লাগিয়ে জলবিদ্যুৎ উৎপাদন করা হয়। ফ্রান্সের ল্যারান্স বিদ্যুৎ কেন্দ্র এবং ভারতের বান্ডালা বন্দরে অবস্থিত জলবিদ্যুৎ কেন্দ্র ভাটার স্রোতকে কাজে লাগিয়ে বিদ্যুৎ উৎপাদন করে। জোয়ার-ভাটার ফলে সমুদ্রের লবণাক্ত পানি অভ্যন্তরীণ নদীতে কিছুদূর পর্যন্ত প্রবেশ করায় শীতপ্রধান দেশে নদীর পানি বরফ হয়ে যেতে পারে না । ফলে নদী নৌ চলাচলের উপযোগী থাকে। জোয়ারের সময় নৌযান চলাচল সহজ হওয়ায় ব্যবসা-বাণিজ্যের সুবিধা হয়। জোয়ারের সময় উপকূলবর্তী নদীর পানি বৃদ্ধি পাওয়ায় সমুদ্রগামী বড় জাহাজ সহজেই নদীতে প্রবেশ করতে পারে। বাংলাদেশের চট্টগ্রাম ও মংলা বন্দরে জোয়ারের সময়ই বড় জাহাজগুলো প্রবেশ করে বা বন্দর ছেড়ে যায়। জোয়ারের সময় সমুদ্রের পানি আটকে রেখে রোদে শুকিয়ে লবণ তৈরি করা হয়। তবে কখনো কখনো প্রবল জোয়ারের কারণে উপকূলীয় এলাকায় বন্যার সৃষ্টি হয়, যা অনেকক্ষেত্রে অর্থনৈতিক ক্ষতিও করে। উপরের আলোচনার ভিত্তিতে বলা যায়, মানুষের অর্থনৈতিক কর্মকাণ্ডের ওপর জোয়ার-ভাটার প্রভাব ব্যাপক।